|  |
| --- |
| Dokument oprettet 2. maj 2024 / kft\_dh  Sag 10-2023-00443 – Dok. 650533 |

# Referat af bestyrelsesmøde den 2. maj 2024

**Til stede:** Thorkild Olesen, Sif Holst, Anni Sørensen, Brian Andersen, Lars Ahlburg, Pia Allerslev, Simon Toftgaard Jespersen, Katrine Mandrup Tang og Mette Søndergaard Pedersen (referent).

## 1. Godkendelse af dagsorden

Dagsordenen blev godkendt.

## 2. Opfølgning på bestyrelsesseminar og bestyrelsesmøde den 6. februar 2024

Bestyrelsesseminaret blev kort vendt. Der var ingen bemærkninger til opfølgning på bestyrelsesmødet.

3. DH regnskab 2023

DH’s regnskab blev gennemgået, og resultatet for 2023 viser et overskud på driften på kr. 0,4 mio. Der er samlet en afvigelse på kr. 1,6 mio. i forhold til det budgetterede underskud på kr. 1,2 mio. Afvigelsen svarer til de øgede indtægter fra udlodningsmidler og Brugerservice.

Bestyrelsen godkendte udkast til regnskab og protokol. Regnskabet sendes efterfølgende i høring i DH’s medlemsorganisationer med henblik på endelig godkendelse på bestyrelsesmødet den 18. juni 2024.

4. Aktuel politisk drøftelse (fast punkt uden sagsfremstilling)

Bestyrelsen drøftede den politiske rammeaftale om en langsigtet og bæredygtig udvikling af handicapområdet, og DH's udmeldinger i forbindelse med offentliggørelse senere på dagen. Bekymring for besparelser er fortsat altoverskyggende.

Bestyrelsen evaluerede proces og kommunikation i forløbet. Der var et ønske om, at DH havde meldt klarere ud om nej til den oprindelige rammeaftale, som parterne i Sammen om Handicap havde drøftet.

Der var enighed om, at de seneste uger har været ekstraordinære på mange måder. Der har været mere inddragelse og flere drøftelser i diskussionerne om rammeaftaler, end der er normalt i bestyrelsesarbejdet i DH. Arbejdet fortsætter nu igen på den sædvanlige måde.

5. Indsats i Ukraine

DH planlægger et engagement i Ukraine og den østlige naboskabsregion. Indsatsen finansieres primært af den nye tillægsbevilling fra Udenrigsministeriet på 6 mio. kr. i 2024. Bestyrelsen får forelagt et oplæg til godkendelse på bestyrelsesmødet den 18. juni 2024.

Bestyrelsen tog orienteringen til efterretning.

6. Revision af handicappuljens bevillingsmodel

Udenrigsministeriet har godkendt, at der udarbejdes en ny model for handicappuljen, der indeholder en række fordele for DH’s medlemmer. Udvikling af rammer og implementering går som planlagt, og medlemsorganisationerne har været tæt involverede i processen.

Bestyrelsen tog orienteringen til efterretning.

7. Taskforce for ny administration af SU-handicaptillæg

DH og SUMH har været repræsenteret i ”Taskforce for ny administration af SU-handicaptillæg”, som har udgivet en rapport med ti anbefalinger til en fremtidig indretning af administrationen, der skal understøtte en kortere sagsbehandlingstid af ansøgninger om SU-handicaptillæg.

Bestyrelsen tog orienteringen til efterretning.

8. Valg til Europa-Parlamentet

DH har i arbejdsprogrammet for 2024 besluttet at sætte et handicappolitisk aftryk på det kommende valg til Europa-Parlamentet. Formålet er at styrke relationerne til europaparlamentarikere for at sikre, at de husker de handicappolitiske budskaber efter valget. DH’s medlemsorganisationer orienteres om indsatsen til evt. inspiration i egen organisation.

Bestyrelsen tog orienteringen til efterretning.

9. Afdelingsundersøgelsen 2024

DH gennemfører en spørgeskemaundersøgelse blandt formændene for DH-afdelingerne cirka hvert andet år, og der er netop gennemført en ny undersøgelse. Resultaterne bruges til at identificere evt. udfordringer og til at tilrettelægge sekretariatets indsats, så den afspejler DH-afdelingernes behov og ønsker.

Bestyrelsen tog orienteringen til efterretning.

10. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste bestyrelsesmøde.

Bestyrelsen tog orienteringen til efterretning.

11. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat.

Bestyrelsen tog orienteringen til efterretning.

12. Næste møde

Næste bestyrelsesmøde er tirsdag den 18. juni 2024. Mødet holdes online via Zoom.

13. Evt.

Forskellige organisationers deltagelse i demonstrationen på Christiansborg Slotsplads den 22. maj 2024 blev vendt. DH er ikke medarrangør, men bakker op om arrangementet.